FI Euroopan unionin virallinen lehti C 327/36

Kanne 6.10.2008 — Mitteldeutsche Flughafen ja Flughafen Leipzig/Halle v. komissio

(Asia T-455/08)

(2008/C 327/65)

Oikeudenkäyntikieli: saksa

Asianosaiset

Kantajat: Mitteldeutsche Flughafen AG ja Flughafen Leipzig/Halle GmbH (Leipzig, Saksa) (edustaja: asianajaja M. Núñez-Müller)

Vastaaja: Euroopan yhteisöjen komissio

Vaatimukset

— komission 23.7.2008 tekemän päätöksen (K (2008) 3512) (lopullinen) 1 artikla on kumottava EY 231 artiklan 1 kohdan nojalla siltä osin kuin komissio toteaa siinä, että a) Saksan Leipzig/Hallen lentokentällä uuden eteläisen kiitoradan ja siihen liittyvän lentoaseman infrastruktuurin rakentamiseksi pääomasijoituksina toteuttamat toimet ovat EY 87 artiklan 1 kohdassa tarkoitettua valtiontukea b) tämä ”valtiontuki” on suuruudeltaan 350 miljoonaa euroa

— komissio on ensimmäisen oikeusasteen tuomioistuimen työjärjestyksen 87 artiklan 2 kohdan nojalla velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat riitauttavat ensisijaisesti 23.7.2008 tehdyn komission päätöksen K (2008) 3512 (lopullinen) (C 48/2006, ex N 227/2006) 1 artiklaan sisältyvät toteamukset toimenpiteistä, jotka Saksa toteutti DHL:n ja Leipzig/Hallen lentokentän hyväksi, ja joiden mukaan Saksan Leipzig/Hallen lentokenttään tekemät pääomasijoitukset ovat valtiontukea kyseiselle lentokentälle ja tämän tuen suuruus on 350 miljoonaa euroa.

Kantajat esittävät kanteensa tueksi kahdeksan kanneperustetta.

Kantajat väittävät ensiksi, että tukia koskeva säännöstö ei ole sovellettavissa, koska alueellisen lentokentän infrastruktuurin uudistamisessa ei ole kysymys tässä säännöksessä tarkoitetusta yrityksestä.

Toiseksi Flughafen Leipzig/Halle GmBH on valtiollinen ns. single purpose vehicle, joka on organisaatiomuodoltaan yksityisoikeudellinen ja jota tämän vuoksi ei siltä osin, kuin se saa tehtävänsä täyttämiseksi valtiolta tarpeellista tukea, tunnetusti voida pitää tuensaajana.

Kolmanneksi riidanalainen päätös on virheellinen sen vuoksi, että siinä käsitellään Flughafen Leipzig/Halle GmbH:ta sekä tuensaajana että tuenantajana.

Neljänneksi se, että on sovellettu vuonna 2005 julkaistuja suuntaviivoja (1) tosiseikkoihin, jotka ovat tapahtuneet ennen niiden julkaisemista, loukkaa taannehtivuuskieltoa, oikeusvarmuuden periaatetta, luottamuksensuojan periaatetta ja yhdenvertaisuusperiaatetta. Kantajien mukaan vain komission vuonna 1994 antamat suuntaviivat (2) olisivat olleet sovellettavissa.

Kantajat toteavat lisäksi, että uudet suuntaviivat ovat yhteisön primäärioikeuden vastaisia, koska ne eivät sovellu aineellisesti ja ovat itsessään ristiriitaisia, koska alueellisen lentokentän toiminnan harjoittaminen ei ole luonteeltaan yritystoimintaa. Vuoden 2005 suuntaviivojen mukaan myös lentokenttien rakentamiseen sovelletaan tukisäännöstöä, kun tämä toiminta oli aikaisempien, vuoden 1994 suuntaviivojen mukaan nimenomaisesti suljettu tukisäännöstön soveltamisalan ulkopuolelle. Kun otetaan huomioon vanhojen ja uusien suuntaviivojen sisällön vastakkaisuus sekä se, että vuoden 1994 suuntaviivoja ei ole kumottu, on epäselvää, millä tavoin lentokenttäinfrastruktuurin rahoittamista on arvioitava oikeudellisesti.

Kantajat toteavat kuudenneksi, että komissio on tehnyt menettelyvirheen, kun se ei soveltanut tueksi luokittelemaansa pääomasijoitukseen asetuksen (EY) N:o 659/1999 (3) olemassa olevia tukia koskevia säännöksiä.

Kantajat korostavat seitsemänneksi, että vuoden 2005 suuntaviivoissa horjutetaan jäsenvaltioiden ja komission välistä toimivallanjakoa, koska komissio laajentaa toimivaltaansa EY:n perustamissopimuksessa tarkoitettua laajemmalle tulkitsemalla EY 87 artiklan 1 kohdassa tarkoitettua yrityksen käsitettä laajasti, ja tällä tavoin saattaa menettelyjä, jotka kuuluvat jäsenvaltioiden hallintoviranomaisten alaan, yhteisön elinten valvontaan.

Kantajien mukaan riidanalainen päätös on lisäksi ristiriitainen ja loukkaa EY 253 artiklan mukaista perusteluvelvollisuutta.

(1) Komission tiedonanto — Yhteisön suuntaviivat lentoasemien rahoittamisesta ja alueellisilta lentoasemilta liikennöivien lentoyhtiöiden toiminnan aloittamista koskevasta valtiontuesta (EUVL 2005, C 312, s. 1).

(2) Komission tiedonanto — EY:n perustamissopimuksen 92 ja 93 artiklan sekä ETA-sopimuksen 61 artiklan soveltaminen valtiontukeen ilmailun alalla (EYVL 1994, C 359, s. 7).

(3) Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22.3.1999 annettu neuvoston asetus (EY) N:o 659/1999.